སོ་ཐར་སྡོམ་རྒྱུན་གྱི་གསོལ་འདེབས་དྲི་ཟའི་ཕང་འགྲོ་ཞེས་བྱ་བ་བཞུགས་སོ། །བསྐལ་བཟང་རྣམ་འདྲེན་རྒྱུ་སྐར་སྟོང་གི་དབུས། །ཐུགས་རྗེ་ངོ་མཚར་འོད་དཀར་འབུམ་ལྡན་པ། །ཞིང་འདིའི་ཆུ་མཚོ་གཙང་མ་ལ་འཕོས་པའི། །ཐུབ་དབང་སྨྲ་བའི་ཟླ་བར་གསོལ་བ་འདེབས། །བདེན་ལྡན་རྟོགས་པའི་ཡེ་ཤེས་རྡོ་རྗེ་ཡིས། །བདེན་འཛིན་རི་བོ་བརྒྱ་ཕྲག་སྙིལ་བྱེད་ཅིང༌། །བདེན་གསུང་ཤཱཀྱའི་རྒྱལ་པོའི་རིམ་གྲོ་པ། །འཕགས་མཆོག་ཤཱ་རིའི་བུ་ལ་གསོལ་བ་འདེབས། །སྲིད་པའི་ཉོན་མོངས་སྤྲིན་སྟུག་ལས་གྲོལ་ཞིང༌། །ཟག་མེད་ཡོན་ཏན་འོད་ཟེར་སྟོང་འབར་བ། །ཀུན་མཁྱེན་ཉི་མའི་གཉེན་གྱི་སྲས་གཅིག་པུ། །རྒྱལ་རིགས་སྒྲ་གཅན་འཛིན་ལ་གསོལ་བ་འདེབས། །རང་དོན་རྟོགས་པའི་མཁའ་ལ་མངོན་འཕགས་ཤིང༌། །གཞན་དོན་རླབས་ཆེན་འོད་སྣང་མཐའ་ཡས་པས། །རྒྱན་བསྟན་ཉིན་ལས་ཉིན་བཞིན་གསལ་བྱེད་པ། །བྲམ་ཟེ་སྒྲ་གཅན་འཛིན་ལ་གསོལ་བ་འདེབས། །མདོ་རྒྱུད་རྒྱ་མཚོ་བསྲུབས་པའི་ལས་སྦྱོར་གྱིས། །དགོངས་འགྲེལ་ཉི་ཟླའི་སྣང་བ་འཇིག་རྟེན་དུ། །འདྲེན་པའི་ལམ་སྲོལ་བཏོད་པའི་ཤིང་རྟ་ཆེ། །འཕགས་མཆོག་ཀླུ་སྒྲུབ་ཞབས་ལ་གསོལ་བ་འདེབས། །སྒྲིབ་གཉིས་མུན་པའི་སྒྲ་གཅན་ལས་རྒྱལ་ཞིང༌། །མཁྱེན་གཉིས་ནམ་མཁའི་ནོར་བུར་ཅོ་འདྲི་བ། །བསྟན་པའི་པད་ཚལ་ཡོངས་སུ་བཞད་པའི་གཉེན། །གུ་ན་མ་ཏིའི་ཞབས་ལ་གསོལ་བ་འདེབས། །གསུང་རབ་ཟླ་བའི་མ་མ་ལས་འོངས་པའི། །ཟབ་དོན་ནོར་བུའི་བང་མཛོད་ཁ་འབྱེད་དེ། །ཆོས་འབྱོར་དབུལ་བའི་གདུང་བ་སེལ་མཛད་པ། །རཏྣ་མི་ཏྲའི་ཞབས་ལ་གསོལ་བ་འདེབས། །ཐོས་བསམ་སྒོམ་པའི་ཁོག་ལགས་ཡོངས་སུ་རྫོགས། །འཆད་རྩོད་རྩོམ་པའི་སྣ་ཞགས་རིང་དུ་བརྐྱངས། །མཁྱེན་བརྩེ་ནུས་པའི་སྟོབས་མངའ་ས་སྲུང་བུ། །དྷརྨཱ་པཱ་ལིའི་ཞབས་ལ་གསོལ་བ་འདེབས། །ལེགས་གསུང་བཀའ་ཡི་ཆུ་ཀླུང་ཀུན་འདུས་ཤིང༌། །ངེས་དོན་ཛམྦུའི་སྙེ་མ་བཅུད་དུ་སྨིན། །མཁས་མཆོག་གདེངས་ཅན་བདག་པོ་མ་དྲོས་པ། །ཡོན་ཏན་རྒྱ་མཚོའི་ཞབས་ལ་གསོལ་བ་འདེབས། །རྣམ་དག་ཚུལ་ཁྲིམས་ལྗོན་པའི་རྩ་བ་བརྟན། །རྣམ་མང་ཏིང་འཛིན་ཡལ་ག་རབ་ཏུ་བཀྲག །རྣམ་གྲོལ་མཆོག་གི་འབྲས་བུའི་ཁུར་ལྕི་བ། །ཆོས་ཀྱི་ཕྲེང་བ་ཆེན་པོ་གསོལ་བ་འདེབས། །མཁྱེན་པའི་ལྷ་ལམ་དབུས་མཐའ་མི་མངོན་ཞིང༌། །བརྩེ་བའི་ཆུ་འཛིན་རིས་སུ་མ་ཆད་པར། །ནུས་པའི་ཆར་གྱིས་འགྲོ་བའི་གདུང་སེལ་བ། །འབྱུང་གནས་སྦས་པའི་ཞབས་ལ་གསོལ་བ་འདེབས། །འདུལ་ལུང་སྡེ་བཞིའི་རྒྱ་མཚོ་བསྲུབས་པའི་སྐྱེས། །ཚིགས་གསུམ་བདུད་རྩིའི་བུམ་བཟང་གངས་ཅན་དུ། །དྲངས་ཏེ་སྐལ་ལྡན་ཡོངས་ལ་འགྱེད་མཛད་པ། །ཤཱཀྱ་ཤྲཱིའི་ཞབས་ལ་གསོལ་བ་འདེབས། །ངེས་འབྱུང་མཁའ་ལོ་མི་མཐུན་སྤྲིན་དང་བྲལ། །དྲི་བྲལ་ཟླ་བའི་ཁང་པར་ད་ཆོག་གི །གསོལ་བཞིའི་ལས་ཀྱིས་ཚངས་སྤྱོད་དཔལ་ཐོབ་པ། །མཁན་ཆེན་བྱང་ཆུབ་དཔལ་ལ་གསོལ་བ་འདེབས། །སྤངས་རྟོགས་ཆ་རྫོགས་བདེ་འབྱུང་གཙུག་གི་རྒྱན། །ལེགས་བཤད་བདུད་རྩིའི་ཟེག་མ་འབུམ་ཕྲག་གིས། །ལས་ཉོན་ཚ་བའི་གདུང་བ་སེལ་མཛད་པ། །བདེ་བ་དཔལ་བཟང་ཞབས་ལ་གསོལ་བ་འདེབས། །བརྟན་མཁས་ཡོན་ཏན་རྫོགས་པའི་འདབ་བརྒྱ་པ། །ཕན་འདོགས་དྲི་བསུང་འཕྲོ་བའི་གྲགས་པ་ཅན། །སྐལ་ལྡན་བུང་བའི་རེ་སྐོང་ཆོས་ཀྱི་རྗེ། །བསོད་ནམས་གྲགས་པའི་ཞབས་ལ་གསོལ་བ་འདེབས། །མཁྱེན་རབ་ཕ་མཐའ་བྲལ་བའི་མཁའ་ཀློང་ནས། །བརྩེ་ཆེན་རྟ་བདུན་རྒྱས་པའི་འོད་ཟེར་གྱིས། །སྐལ་བཟང་སྙིང་གི་པད་མོ་འབྱེད་མཛད་པ། །གྲགས་པ་བཤེས་གཉེན་ཞབས་ལ་གསོལ་བ་འདེབས། །བསླབ་གཞི་གཞལ་མེད་ཁང་ལས་མི་འདའ་ཞིང༌། །མདོ་དོན་ཇི་བཞིན་གཟིགས་པའི་མིག་སྟོང་ཅན། །ཆོས་མངོན་སྤོབས་པས་ལྷ་མིན་ཟིལ་གནོན་པ། །རྒྱལ་དབང་གྲགས་པའི་ཞབས་ལ་གསོལ་བ་འདེབས། །ཚུལ་གནས་གཟིངས་བཅས་ཐོས་བསམ་རྒྱ་མཚོར་ཞུགས། །སྒོམ་བྱུང་རིན་ཆེན་གླིང་ནས་བླངས་པའི་ནོར། །ཡོངས་རྫོགས་བསྟན་པའི་ཁང་བཟང་རྩེར་བཀོད་པ། །ཉི་མ་རྒྱལ་མཚན་ཞབས་ལ་གསོལ་བ་འདེབས། །རྨད་བྱུང་ཐུགས་བསྐྱེད་ཆུ་ཁུར་གྱིས་ལྕི་ཞིང༌། །ཐབས་མཁས་སྤྲིན་དབྱངས་སྙན་པོའི་གྲུ་ཆར་གྱིས། །རྒྱལ་བསྟན་དབྱར་གྱི་མཚོ་ལྟར་སྤེལ་མཛད་པ། །ངག་དབང་ལྷུན་གྲུབ་ཞབས་ལ་གསོལ་བ་འདེབས། །ངེས་འབྱུང་སྲུང་སེམས་སྡོམ་པའི་ས་གཞི་ལ། །གཞན་ཕན་བྱང་ཆུབ་སེམས་ཀྱི་སྡོང་པོ་རྒྱས། །རང་བཞིན་ཡོངས་ཤེས་འབྲས་བུ་གཡུར་ཟ་བ། །བཀྲ་ཤིས་དཔལ་བཟང་ཞབས་ལ་གསོལ་བ་འདེབས། །ཆོས་དཀར་བཀྲ་ཤིས་གཡས་སུ་འཁྱིལ་བའི་དུང༌། །ཆོས་དབྱངས་སྙན་པར་བསྒྲགས་པས་ཁམས་གསུམ་གྱི། །འགྲོ་བ་མ་རིག་གཉིད་ལས་སློང་མཛད་པ། །བཀྲ་ཤིས་རྣམ་རྒྱལ་ཞབས་ལ་གསོལ་བ་འདེབས། །རྒྱལ་བསྟན་ཀེ་ལ་ཤ་རིར་གནས་བཅས་ཤིང༌། །འཇིགས་བྲལ་ཆོས་ཀྱི་སྒྲ་དབྱངས་མི་ཟད་པས། །ཕས་རྒོལ་གཉིས་འཐུང་འཇོམས་པའི་གདོང་ལྔ་པ། །ངག་དབང་ནོར་བུའི་ཞབས་ལ་གསོལ་བ་འདེབས། །སྐྱེས་སྟོབས་གསེར་གྱི་ཁམས་ལས་རང་བྱུང་ཟླུམ། །སྦྱངས་བརྩོན་བཅུ་ཕྲག་རིག་པའི་རྩིབས་སྟོང་བཀྲ། །ལུང་རིགས་དུ་མའི་གཟི་འོད་རབ་འབར་བ། །ལྷ་དབང་བློ་གྲོས་ཞབས་ལ་གསོལ་བ་འདེབས། །ལྷོ་ཕྱོགས་དཔལ་གྱི་དུམ་བུའི་ནགས་ལྗོངས་འདིར། །ཆོས་སྲིད་གདུགས་དཀར་གཅིག་གི་ད་ལྟའི་བར། །ཕན་བདེའི་གྲིབ་བསིལ་སྦྱིན་པའི་བཀའ་དྲིན་ཅན། །ངག་དབང་རྣམ་རྒྱལ་ཞབས་ལ་གསོལ་བ་འདེབས། །མཐུ་ཆེན་བླ་མའི་ཚུལ་ཁྲིམས་གན་མཛོད་ལས། །ཚངས་སྤྱོད་སྡོམ་པའི་ནོར་མཆོག་ལེགས་བླངས་ཏེ། །བག་ཡོད་གཞལ་མེད་ཁང་རྩེར་མཆོད་བྱེད་པ། །ཤཱཀྱ་འོད་ཟེར་ཞབས་ལ་གསོལ་བ་འདེབས། །སོ་ཐར་སྡོམ་པའི་དག་བྱེད་གཙང་མའི་རྒྱུན། །ངན་འཐུང་འཆལ་བའི་རྫབ་ཀྱིས་མ་རྙོག་པར། །འདུས་སྡེའི་དབང་ཆེན་འཛིན་མར་སྐྱིལ་མཛད་པ། །ངག་དབང་ཕྲིན་ལས་ཞབས་ལ་གསོལ་བ་འདེབས། །དྲི་མེད་རྒྱལ་བསྟན་ཀུནྡ་དཀར་པོའི་ཚལ། །འཛིན་སྐྱོང་སྤེལ་བའི་བདུད་རྩིའི་གཏེར་ཆེན་པོ། །ལྗོངས་འདིའི་ཐུབ་དབང་སྨྲ་བའི་ཟླ་བ་མཆོག །ཤཱཀྱ་རིན་ཆེན་ཞབས་ལ་གསོལ་བ་འདེབས། །ཤེས་རབ་གསུམ་གྱི་ལུས་རྩལ་རབ་རྫོགས་ཏེ། །རིག་གྲོལ་ཡོན་ཏན་དམར་སེར་རལ་པས་བརྗིད། །ཐེག་མཆོག་སེངྒེའི་ང་རོ་ཆེར་སྒྲོག་པ། །ཤེས་རབ་སེངྒེའི་ཞབས་ལ་གསོལ་བ་འདེབས། །འཕགས་པའི་ཚུལ་ཁྲིམས་མ་སྨད་སོགས་ཤིང་ལ། །ཏིང་འཛིན་རྣམ་བཀྲའི་གོས་ཀྱི་ཤམ་བུ་ཅན། །ཆོག་རབ་རྣམ་འབྱེད་ནོར་བུའི་ཏོག་མཛེས་པ། །ཤེས་རབ་རྒྱལ་མཚན་ཞབས་ལ་གསོལ་བ་འདེབས། །སྦྱངས་སྟོབས་ཁྱུང་སྔོན་སྐྱེས་ཀྱིས་ཉེར་དྲངས་ཏེ། །གྲུབ་གཉིས་ལྷུན་ཆགས་ཤར་རིའི་ཕྲག་པ་ནས། །ཐུབ་བསྟན་པདྨོའི་གཉེན་དུ་ཡོངས་ཤར་བ། །ཡོན་ཏན་རྒྱལ་མཚན་ཞབས་ལ་གསོལ་བ་འདེབས། །ལྷོ་ནང་མངོན་མཐོའི་རིགས་འཁྲུངས་ཡོངས་འདུའི་ལྗོན། །བྱང་ཆུབ་ཡན་ལག་རྒྱས་པའི་གྲིབ་བསིལ་ཅན། །འགྲོ་བའི་ཚ་གདུང་སྐྱོབ་པའི་གཞིར་གྱུར་པ། །ཕྲིན་ལས་རྒྱལ་མཚན་ཞབས་ལ་གསོལ་བ་འདེབས། །ཡོངས་འཛིན་ངང་པའི་རྒྱལ་པོ་ལ་བསྟེན་ནས། །ཟབ་དོན་མགྲིན་རྔ་འཁྲོལ་བའི་སྙན་འགྱུར་གྱིས། །བསྟན་འཛིན་རྨ་བྱའི་དགའ་སྟོན་འགྱེད་མཛད་པ། །ཆོས་ཀྱི་དབང་ཕྱུག་ཞབས་ལ་གསོལ་བ་འདེབས། །དགའ་ལྡན་བདག་པོའི་ཐུགས་བསྐྱེད་ལྷ་ལམ་ནས། །སྨྲ་བའི་ཟླ་ཚེས་འདིའི་ཆོས་ཀྱི་ཁྲིར། །འཆར་བའི་དགེ་མཚན་འོད་དཀར་སྟོང་ལྡན་པ། །ངག་དབང་ཕྲིན་ལས་ཞབས་ལ་གསོལ་བ་འདེབས། །སྔོན་གོམས་རིན་ཆེན་བཞི་ལས་གྲུབ་པའི་ལྷུན། །ཆོས་མིན་འདུག་འཛིའི་རླུང་གིས་མི་གཡོ་བར། །ཞི་དུལ་དེས་པའི་ཆུ་གཉེར་ལ་གནས་པ། །སངས་རྒྱས་བསྟན་འཕེལ་ཞབས་ལ་གསོལ་བ་འདེབས། །དེ་ལྟར་གསོལ་བ་བཏབ་པའི་དགེ་ཚོགས་ཀྱིས། །སྐྱེ་བ་ཀུན་ཏུ་བསྟན་ལ་རབ་བྱུང་ནས། །ཚངས་པར་སྤྱོད་པའི་ཚེ་མཐར་ཕྱིན་པ་དང༌། །ཚུལ་ཁྲིམས་ཕུང་པོ་ཡོངས་སུ་རྫོགས་པར་ཤོག །གཞན་ཡང་ཚུལ་གནས་ཐོས་བསམ་སྒོམ་རིམ་དང༌། །མཁས་ཚུལ་གསུམ་གྱིས་རྒྱལ་བསྟན་རིན་པོ་ཆེ། །འཛིན་སྐྱོང་སྤེལ་བའི་བྱེད་པོར་བདག་འགྱུར་ཏེ། །འགྲོ་རྣམས་བྱང་ཆུབ་མཆོག་ལ་འགོད་ནུས་ཤོག། །།ཅེས་སོ་ཐར་སྡོམ་རྒྱུན་གྱི་གསོལ་འདེབས་དྲི་ཟའི་ཕང་འགྲོ་ཞེས་བྱ་བ་འདིའང༌། རྟ་མགོའི་སྒྲུབ་སྡེ་ངེས་དོན་ཟུང་འཇུག་གྲུབ་པའི་དགའ་ཚལ་བ་རྣམས་ཀྱི་ཕྱག་བཞེས་གཞི་གསུམ་ཆོ་གའི་ཆ་ལག་ཏུ་ཀུན་མཁྱེན་པད་དཀར་ཞབས་ཀྱི་སྡོམ་རྒྱུན་ལྟར། བརྒྱུད་པའི་གསོལ་འདེབས་འདི་ལྟར་བྲིས་ཤིག་ཅེས་སྒྲུབ་སྡེའི་སློབ་དཔོན་ཡོན་ཏན་འོད་ཀྱི་བཀའ་བཞིན་ཤཱཀྱའི་བཙུན་པོ་དགེ་རིན་པས་བྲིས་པ་དགེའོ།། །།